दूध का एक गिलास, कैंसर को फटकने नहीं देता पास  
न्यूजीलैंड के अनुसंधानकर्ताओं ने इस अध्ययन को अंजाम दिया और पाया कि जो बच्चे रोजाना दूध पीते हैं, उन्हें बड़े होने पर आंत का कैंसर होने की आशंका 40 फीसदी तक कम हो जाती है।
दूध के नाम पर नाक भौंह सिकोड़ने वाले बच्चों अब तो आपको दूध के लिए मम्मी-पापा को नाकों चने नहीं चबवाना चाहिए, क्योंकि एक नए अध्ययन का कहना है कि हर रोज दूध पीने से कैंसर आसपास फटकता भी नहीं।  न्यूजीलैंड के अनुसंधानकर्ताओं ने इस अध्ययन को अंजाम दिया और पाया कि जो बच्चे रोजाना दूध पीते हैं, उन्हें बड़े होने पर आंत का कैंसर होने की आशंका 40 फीसदी तक कम हो जाती है। वैज्ञानिकों के अनुसार, कैंसर के खिलाफ दूध एक मजबूत ढाल की तरह काम करता है और रोज सालों-साल दूध पीने से कैंसर के खिलाफ उसका असर दिखता है।  अध्ययन की अगुवा प्रो. ब्रायन कॉक्स ने कहा, हमारा अध्ययन दिखाता है कि बचपन में रोज दूध पीना आंत के कैंसर के खतरे को कम करता है और कैल्शियम इसमें अहम भूमिका अदा करता है। छात्रों के एक दल पर किए अध्ययन में अनुसंधानकर्ताओं ने पाया कि अगर छह साल तक रोजाना दूध पिया जाए, तो जिंदगी में आंत का कैंसर होने का खतरा 40 फीसदी तक कम हो जाता है।